# Sosiaali- ja terveysministeriön asetus tupakkatuotteiden ja vastaavien tuotteiden myynnistä annetun sosiaali- ja terveysministeriön asetuksen 4 ja 6 §:n muuttamisesta

## 1 Johdanto

Tupakkalakia (549/2016) on muutettu lailla xx/2024, joka tulee voimaan pp.kk.2024. Lakiin lisättiin savuttoman nikotiinituotteen määritelmä, joka kattaa nikotiinipussit ja niitä läheisesti muistuttavat tuotteet. Nikotiinipussit täyttävät myös tupakan vastikkeen määritelmän.

Tupakkalain 54 §:n mukaan tupakkatuotteita, tupakan vastikkeita, tupakointivälineitä, sähkösavukkeita tai nikotiininesteitä myyvän elinkeinonharjoittajan on kustannuksellaan laadittava ja toteutettava omavalvontasuunnitelma 53 §:n 1 ja 2 momentissa säädettyjen kieltojen noudattamiseksi sekä sen varmistamiseksi, että tuotteista on tehty tupakkalaissa säädetyt ilmoitukset ja tuotteiden vähittäismyyntipakkaukset ovat tupakkalaissa säädettyjen vaatimusten mukaisia. Sosiaali- ja terveysministeriön asetuksella voidaan antaa tarkempia säännöksiä omavalvontasuunnitelman laatimisesta, sisällöstä ja toteuttamisesta.

Tupakkalain 72 §:n mukaan sen estämättä, mitä tupakkalain 68 ja 71 §:ssä säädetään, vähittäismyyjä saa esittää ostajalle tämän pyynnöstä painetun kuvaston myyntipaikassa myytävänä olevista tuotteista tai niiden vähittäismyyntipakkauksista. Lisäksi kuvastossa saa esittää tuotteen tavaramerkin. Vähittäismyyjä saa myös luovuttaa ostajalle tämän pyynnöstä painetun luettelon mainituista tuotteista sekä niiden hinnoista. Kuvaston ja luettelon muodosta, sisällöstä ja ulkoasusta voidaan antaa tarkempia säännöksiä sosiaali- ja terveysministeriön asetuksella.

Tupakkatuotteiden ja vastaavien tuotteiden myynnistä annettua sosiaali- ja terveysministeriön asetusta (593/2016) ehdotetaan muutettavaksi siten, että siinä huomioitaisiin myös savuttomat nikotiinituotteet.

**2 Valmistelu**

Asetusluonnoksesta järjestettiin lausuntokierros pp.kk.-pp.kk.2024. Lausuntoja saatiin yhteensä xx kappaletta. Lausuntonsa antoivat…

Lausuntopalautteen perusteella…

**3 Säännöskohtaiset perustelut**

**4 §.** *Omavalvontasuunnitelman sisältö ja laatiminen.* Pykälän 1 momentin 3 ja 4 kohtaa ehdotetaan muutettavaksi siten, että omavalvontasuunnitelmassa olisi kuvattava, miten elinkeinonharjoittaja varmistaa myös savuttomien nikotiinituotteiden osalta, että valmistaja tai maahantuoja on tehnyt vähittäismyynnissä olevista tuotteista vaadittavat ilmoitukset ja että niiden vähittäismyyntipakkaukset ovat vaaditun mukaisia. Pykälän 1 momenttiin ehdotetuilla muutoksilla pyritään siihen, että elinkeinonharjoittaja valvoisi itse aktiivisesti myynnissä olevien tuotteiden (ml. savuttomat nikotiinituotteet) sekä niiden pakkausten lainmukaisuutta ja ilmoittaisi tarvittaessa omavalvonnassa saaduista havainnoistaan tupakkalakia valvoville viranomaisille sekä hankintaketjussa oleville aiemmille elinkeinonharjoittajille.

Tukkumyyntipaikan omavalvontasuunnitelmaa koskevaan 2 momenttiin ehdotettaisiin lisättäväksi savuttomat nikotiinituotteet siten, että omavalvontasuunnitelmasta olisi käytävä ilmi, miten myyjä varmistaa, että savuttomien nikotiinituotteiden tukkumyynti tapahtuu tupakkalain 60 §:ssä säädetyn mukaisesti. Sama velvollisuus koskee jo tupakkatuotteita ja nikotiininesteitä. Tupakkalain 60 §:n mukaan tukkumyynti on sallittua vain vähittäismyyntiluvan haltijalle tai toiselle tukkumyyjälle. Valviran ylläpitämä julkinen vähittäismyyntilupien ja tukkumyynti-ilmoitusten rekisteri sisältää tiedot vähittäismyyntilupien haltijoista ja tukkumyynti-ilmoituksen tehneistä elinkeinonharjoittajista. Tupakkalain 60 §:n 5 momentin mukaan tukkumyyjällä on oikeus saada Valviralta pykälässä säädettyjen velvollisuuksiensa varmistamiseksi välttämättömät tiedot vähittäismyyntiluvan haltijoista ja tukkumyynti-ilmoituksen tehneistä elinkeinonharjoittajista sekä käsitellä näitä tietoja.

6 §. *Kuvastossa ja luettelossa annettavat tuotetiedot.* Pykälän 1 momenttia ehdotetaan muutettavaksi siten, että kuvaston irtolehden yhdelle puolelle ja luettelen riville saisi painaa yhden savuttoman nikotiinituotteen tiedot vastaavasti kuin on jo säädetty tupakkatuotteen, tupakan vastikkeen, sähkösavukkeen, nikotiininesteen ja tupakkatuotteiden kuumentamiseen tarkoitetun tupakointivälineen osalta.

Pykälän 2 momentin tuoteryhmiin lisättäisiin savuttomat nikotiinituotteet siten, että kuvasto saisi sisältää välilehden ja luettelo väliotsikon myös savuttomille nikotiinituotteille. Muutos tarkoittaisi sitä, että savuttomat nikotiinituotteet voisivat olla kuvastossa ja luettelossa omana tuoteryhmänään, eikä tupakan vastikkeiden tuoteryhmässä, kuten voimassa oleva sääntely edellyttää.

**4 Voimaantulo**

Ehdotetut muutokset tulisivat voimaan pp.kk.2024 eli samanaikaisesti tupakkalain muutoksen kanssa.